b'\n_START_ARTICLE_\nProcesini\xc5\xb3 dokument\xc5\xb3 \xc4\xafteikimas\n_START_SECTION_\nB\xc5\xabdai\n_START_PARAGRAPH_\nTeismas procesinius dokumentus \xc4\xafteikia registruotu pa\xc5\xa1tu, per antstolius, kurjerius, kitais LR CPK Kodekse nurodytais b\xc5\xabdais, o \xc4\xafstatym\xc5\xb3 ir kit\xc5\xb3 teis\xc4\x97s akt\xc5\xb3 nustatytais atvejais \xe2\x80\x93 telekomunikacij\xc5\xb3 galiniais \xc4\xafrenginiais. Procesinius dokumentus \xc4\xafteikti per telekomunikacij\xc5\xb3 galinius \xc4\xafrenginius galima dalyvaujan\xc4\x8dio byloje asmens sutikimu (LR CPK 117 str.)._NEWLINE_Jeigu dalyvaujantis byloje asmuo sutinka, teismas gali i\xc5\xa1duoti jam procesin\xc4\xaf dokument\xc4\x85, kad j\xc4\xaf \xc4\xafteikt\xc5\xb3 adresatui.\n_START_SECTION_\n\xc4\xaeteikimas atstovui\n_START_PARAGRAPH_\nTais atvejais, kai \xc5\xa1alis ar tretysis asmuo veda byl\xc4\x85 per atstov\xc4\x85, su byla susij\xc4\x99 procesiniai dokumentai \xc4\xafteikiami tik atstovui (LR CPK 118 str.)._NEWLINE_Atstovas, gav\xc4\x99s atitinkamus dokumentus, privalo nedelsdamas apie tai informuoti atstovaujam\xc4\x85j\xc4\xaf ir sudaryti jam galimyb\xc4\x99 susipa\xc5\xbeinti su gautais procesiniais dokumentais.\n_START_SECTION_\n\xc4\xaeteikimas advokatams\n_START_PARAGRAPH_\nJei abiem gin\xc4\x8do \xc5\xa1alims atstovauja advokatai, vienos \xc5\xa1alies advokatas su byla susijus\xc4\xaf procesin\xc4\xaf dokument\xc4\x85 persiun\xc4\x8dia tiesiogiai kitos \xc5\xa1alies advokatui. Apie \xc5\xa1\xc4\xaf persiuntim\xc4\x85 yra pa\xc5\xbeymima \xc5\xa1io procesinio dokumento, skirto teismui, egzemplioriuje. \xc5\xa0is \xc4\xafteikimo b\xc5\xabdas yra negalimas, jei nuo dokumento \xc4\xafteikimo pradedamas skai\xc4\x8diuoti naikinamasis procesinis terminas (LR CPK 119 str.).\n_START_SECTION_\n\xc4\xaeteikimas procesinio bendrininkavimo atveju\n_START_PARAGRAPH_\nProcesinio bendrininkavimo atveju, kai n\xc4\x97ra bendrinink\xc5\xb3 paskirto vieno atstovo, teismas turi teis\xc4\x99 prie\xc5\xa1ingos \xc5\xa1alies pra\xc5\xa1ymu arba savo iniciatyva pasi\xc5\xablyti bendrininkams, kad jie paskirt\xc5\xb3 vien\xc4\x85 i\xc5\xa1 bendrinink\xc5\xb3 arba kit\xc4\x85 subjekt\xc4\x85 \xc4\xafgaliotu asmeniu su byla susijusiems procesiniams dokumentams gauti (LR CPK 120 str. 1 d.)._NEWLINE_Jeigu bendrininkai nepaskiria LR CPK 120 straipsnio 1 dalyje nurodyto \xc4\xafgalioto asmens, teismas turi teis\xc4\x99 kitos \xc5\xa1alies pra\xc5\xa1ymu arba savo iniciatyva bendrinink\xc5\xb3 l\xc4\x97\xc5\xa1omis ir rizika \xc4\xafgaliot\xc4\x85 asmen\xc4\xaf nutartimi paskirti pats, jeigu tuo b\xc5\xabdu bus pagreitinta ir supaprastinta proceso eiga. \xc5\xa0ioje dalyje nurodyta nutartis teismo pakei\xc4\x8diama arba panaikinama, jeigu bendrininkai parei\xc5\xa1kia, kad jie turi teisin\xc4\xaf suinteresuotum\xc4\x85 neb\xc5\xabti atstovaujami vieno asmens._NEWLINE_LR CPK 120 straipsnio nustatyta tvarka paskirtas \xc4\xafgaliotas asmuo procesiniams dokumentams gauti privalo, jeigu susitarimu nenustatyta kitaip, nedelsdamas informuoti asmenis, kuriems atstovauja, apie gautus procesinius dokumentus, sudaryti jiems galimyb\xc4\x99 susipa\xc5\xbeinti su gautais procesiniais dokumentais. Procesini\xc5\xb3 dokument\xc5\xb3 \xc4\xafteikimas bendrinink\xc5\xb3 \xc4\xafgaliotam asmeniui prilyginamas j\xc5\xb3 \xc4\xafteikimui visiems asmenims, kuriems jis atstovauja.\n_START_SECTION_\nPareiga informuoti\n_START_PARAGRAPH_\nDalyvaujantys byloje asmenys privalo nedelsdami informuoti teism\xc4\x85 ir kitus byloje dalyvaujan\xc4\x8dius asmenis apie kiekvien\xc4\x85 procesini\xc5\xb3 dokument\xc5\xb3 \xc4\xafteikimo vietos pasikeitim\xc4\x85 (LR CPK 121 str. 1 d.)._NEWLINE_Jeigu dalyvaujantys byloje asmenys nesilaiko LR CPK 121 straipsnio 1 dalyje nurodytos pareigos, procesiniai dokumentai siun\xc4\x8diami paskutiniu teismui \xc5\xbeinomu adresu ir yra laikomi \xc4\xafteiktais._NEWLINE_LR CPK 121 straipsnio 1 dalyje nurodytos pareigos nevykdym\xc4\x85 teismas dalyvaujantiems byloje asmenims turi teis\xc4\x99 skirti iki 1 000 lit\xc5\xb3 baud\xc4\x85.\n_START_SECTION_\n\xc4\xaeteikimo vieta\n_START_PARAGRAPH_\nProcesiniai dokumentai yra \xc4\xafteikiami fizinio asmens gyvenamojoje ar darbo vietoje arba kitoje vietoje, kurioje jis yra (LR CPK 122 str.)._NEWLINE_Juridiniams asmenims visi procesiniai dokumentai \xc4\xafteikiami juridini\xc5\xb3 asmen\xc5\xb3 registre nurodytu buvein\xc4\x97s adresu, i\xc5\xa1skyrus atvejus, kai juridinis asmuo nurodo kit\xc4\x85 adres\xc4\x85.\n_START_SECTION_\n\xc4\xaeteikimo tvarka\n_START_PARAGRAPH_\nJeigu dalyvaujantis byloje asmuo yra fizinis asmuo, procesiniai dokumentai \xc4\xafteikiami jam asmeni\xc5\xa1kai, o jeigu jis neturi civilinio procesinio veiksnumo, \xe2\x80\x93 atstovui pagal \xc4\xafstatym\xc4\x85 (LR CPK 123 str. 1 d.)._NEWLINE_Juridiniams asmenims adresuoti procesiniai dokumentai \xc4\xafteikiami \xc5\xa1io juridinio asmens vadovui, valdymo organams arba ra\xc5\xa1tin\xc4\x97s darbuotojui._NEWLINE_Jeigu procesin\xc4\xaf dokument\xc4\x85 pristatantis asmuo neranda adresato jo gyvenamojoje ar darbo vietoje, dokumentas yra \xc4\xafteikiamas kuriam nors i\xc5\xa1 kartu su juo gyvenan\xc4\x8di\xc5\xb3 pilname\xc4\x8di\xc5\xb3 \xc5\xa1eimos nari\xc5\xb3, i\xc5\xa1skyrus atvejus, kai byloje \xc5\xa1eimos nariai turi prie\xc5\xa1ing\xc4\x85 teisin\xc4\xaf suinteresuotum\xc4\x85 bylos baigtimi, o jeigu ir j\xc5\xb3 n\xc4\x97ra, \xe2\x80\x93 namo (bendrijos) administracijai, but\xc5\xb3 eksploatavimo organizacijai, seni\xc5\xabnijos seni\xc5\xabnui ar darboviet\xc4\x97s administracijai._NEWLINE_Jeigu procesin\xc4\xaf dokument\xc4\x85 pristatantis asmuo neranda adresato juridinio asmens buvein\xc4\x97s vietoje ar kitoje juridinio asmens nurodytoje vietoje, procesinis dokumentas \xc4\xafteikiamas bet kuriam kitam \xc4\xafteikimo vietoje esan\xc4\x8diam juridinio asmens darbuotojui. Jeigu juridini\xc5\xb3 asmen\xc5\xb3 registre nurodytoje juridinio asmens buvein\xc4\x97s vietoje procesin\xc4\xaf dokument\xc4\x85 \xc4\xafteikti LR CPK skirsnyje \xe2\x80\x9e\xc4\xaeteikimas\xe2\x80\x9c nustatyta tvarka n\xc4\x97ra galimyb\xc4\x97s, tinkamu procesinio dokumento \xc4\xafteikimu laikomas \xc4\xafteikimas juridini\xc5\xb3 asmen\xc5\xb3 registre nurodytiems administracijos vadovui arba valdymo organo nariams, kaip fiziniams asmenims, taip pat ir pilname\xc4\x8diams j\xc5\xb3 \xc5\xa1eimos nariams LR CPK 123 straipsnio 3 dalyje numatytu atveju._NEWLINE_Procesinio dokumento \xc4\xafteikimo diena laikoma jo \xc4\xafteikimo LR CPK 123 straipsnio 1\xe2\x80\x934 dalyse numatytiems asmenims diena. Jeigu procesinis dokumentas \xc4\xafteikiamas ne pa\xc4\x8diam adresatui, pri\xc4\x97m\xc4\x99s dokument\xc4\x85 asmuo privalo esant pirmai galimybei perduoti j\xc4\xaf adresatui._NEWLINE_Dalyvaujantiems byloje asmenims yra \xc4\xafteikiami procesini\xc5\xb3 dokument\xc5\xb3 nuora\xc5\xa1ai, i\xc5\xa1skyrus teismo \xc5\xa1aukimus ir prane\xc5\xa1imus.\n_START_SECTION_\nTeismo \xc5\xa1aukimo, prane\xc5\xa1imo ir kito procesinio dokumento \xc4\xafteikimo patvirtinimas\n_START_PARAGRAPH_\nTeismo \xc5\xa1aukimas ir ie\xc5\xa1kinio (parei\xc5\xa1kimo, skundo, atsiliepimo \xc4\xaf pareik\xc5\xa1t\xc4\x85 ie\xc5\xa1kin\xc4\xaf, dubliko) nuora\xc5\xa1as adresatui yra \xc4\xafteikiamas pasira\xc5\xa1ytinai. Kai teismo \xc5\xa1aukim\xc4\x85 ar ie\xc5\xa1kinio nuora\xc5\xa1\xc4\x85 \xc4\xafteikia pa\xc5\xa1tas, teismo kurjeris ar antstolis, adresatas pasira\xc5\xa1o teisingumo ministro nustatytos formos pa\xc5\xbeymoje, kurios viena dalis lieka adresatui, o kita su para\xc5\xa1u bei nurodyta \xc4\xafteikimo data gr\xc4\x85\xc5\xbeinama teismui. Kai teismo \xc5\xa1aukimas ar ie\xc5\xa1kinio nuora\xc5\xa1as \xc4\xafteikiamas ne pa\xc4\x8diam adresatui, j\xc4\xaf pri\xc4\x97m\xc4\x99s asmuo privalo pa\xc5\xbeymoje \xc4\xafra\xc5\xa1yti savo vard\xc4\x85, pavard\xc4\x99, taip pat savo ry\xc5\xa1\xc4\xaf su adresatu arba einamas pareigas. Jeigu teismo \xc5\xa1aukimas ar ie\xc5\xa1kinio nuora\xc5\xa1as \xc4\xafteikiamas telekomunikacij\xc5\xb3 galiniais \xc4\xafrenginiais, apie \xc4\xafteikim\xc4\x85 patvirtinama \xc4\xafstatym\xc5\xb3 ar kit\xc5\xb3 teis\xc4\x97s akt\xc5\xb3 nustatyta tvarka (LR CPK 124 str. 1 d.)._NEWLINE_Atsisakymas priimti \xc5\xa1aukim\xc4\x85 ar ie\xc5\xa1kinio nuora\xc5\xa1\xc4\x85 arba pasira\xc5\xa1yti apie j\xc5\xb3 gavim\xc4\x85 pa\xc5\xbeymoje prilyginamas j\xc5\xb3 \xc4\xafteikimui, i\xc5\xa1skyrus atvejus, kai \xc4\xafteikiama LR CPK 117 straipsnio 2 dalyje numatytu b\xc5\xabdu. \xc5\xbdym\xc4\x85 apie atsisakym\xc4\x85 priimti \xc5\xa1aukim\xc4\x85 ar ie\xc5\xa1kinio nuora\xc5\xa1\xc4\x85 ir atsisakymo prie\xc5\xbeastis padaro \xc4\xafteikiantis asmuo. Kai \xc5\xa1aukimai, ie\xc5\xa1kinio nuora\xc5\xa1ai \xc4\xafteikiami telekomunikacij\xc5\xb3 galiniais \xc4\xafrenginiais, laikoma, kad asmuo atsisak\xc4\x97 priimti \xc5\xa1iuos procesinius dokumentus, jeigu per tris dienas nuo \xc4\xafteikimo dienos nepasira\xc5\xa1o elektroniniu para\xc5\xa1u nustatytos formos pa\xc5\xbeymos arba kitokia forma nepatvirtina, kad dokumentai jam yra \xc4\xafteikti. \xc5\xa0ios nuostatos taip pat taikomos, kai atsisakoma priimti kitus procesinius dokumentus._NEWLINE_Kai n\xc4\x97ra galimyb\xc4\x97s teismo \xc5\xa1aukim\xc4\x85 ar ie\xc5\xa1kinio nuora\xc5\xa1\xc4\x85 adresatui \xc4\xafteikti asmeni\xc5\xa1kai pasira\xc5\xa1ytinai, \xc5\xa1ie procesiniai dokumentai pasira\xc5\xa1ytinai \xc4\xafteikiami LR CPK 123() straipsnio 3 ir 4 dalyse ar 129, 130 straipsniuose nustatyta tvarka._NEWLINE_Prane\xc5\xa1imai ir kiti procesiniai dokumentai LR CPK Kodekso nustatytais b\xc5\xabdais ir tvarka \xc4\xafteikiami be gr\xc4\x85\xc5\xbeintinos teismui pa\xc5\xbeymos apie j\xc5\xb3 \xc4\xafteikim\xc4\x85 adresatui. Apie prane\xc5\xa1imo, kito procesinio dokumento \xc4\xafteikim\xc4\x85 adresatui pa\xc5\xa1to darbuotojai, antstoliai ar kurjeriai pa\xc5\xbeymi atitinkamose knygose, nurodydami adresat\xc4\x85, procesinio dokumento \xc4\xafteikimo dat\xc4\x85, procesin\xc4\xaf dokument\xc4\x85 pri\xc4\x97mus\xc4\xaf asmen\xc4\xaf ir jo ry\xc5\xa1\xc4\xaf su adresatu arba einamas pareigas, jeigu \xc4\xafteikiama ne pa\xc4\x8diam adresatui._NEWLINE_LR CPK 124 straipsnio 1 dalies nuostat\xc5\xb3 d\xc4\x97l teisingumo ministro nustatytos formos pa\xc5\xbeymos u\xc5\xbepildymo ir gr\xc4\x85\xc5\xbeinimo turi b\xc5\xabti laikomasi, kai procesin\xc4\xaf dokument\xc4\x85 \xc4\xafteikia dalyvaujantis byloje asmuo (LR CPK 117 straipsnio 2 dalis).\n_START_SECTION_\nProcesini\xc5\xb3 dokument\xc5\xb3 \xc4\xafteikimas sukarintoms organizacijoms\n_START_PARAGRAPH_\nProcesiniai dokumentai sukarintoms organizacijoms \xc4\xafteikiami atitinkamos organizacijos ar jos padalinio vadui arba bud\xc4\x97tojui (LR CPK 125 str.).\n_START_SECTION_\nProcesini\xc5\xb3 dokument\xc5\xb3 \xc4\xafteikimas \xc4\xafkalintiems asmenims\n_START_PARAGRAPH_\n\xc4\xaekalintiems asmenims procesiniai dokumentai \xc4\xafteikiami per atitinkamos \xc4\xafkalinimo \xc4\xafstaigos administracij\xc4\x85 (LR CPK 126 str).\n_START_SECTION_\nProcesini\xc5\xb3 dokument\xc5\xb3 \xc4\xafteikimas teisme\n_START_PARAGRAPH_\nProcesinius dokumentus galima pasira\xc5\xa1ytinai \xc4\xafteikti adresatui teisme (LR CPK 127 str.).\n_START_SECTION_\nDaugkartinis \xc4\xafteikimas\n_START_PARAGRAPH_\nJeigu tas pats procesinis dokumentas adresatui yra \xc4\xafteikiamas kelis kartus, jis laikomas \xc4\xafteiktu pirmojo \xc4\xafteikimo dien\xc4\x85 (LR CPK 128 str.).\n_START_SECTION_\nProcesini\xc5\xb3 dokument\xc5\xb3 \xc4\xafteikimas kuratoriui\n_START_PARAGRAPH_\nJeigu \xc5\xa1aliai, kurios gyvenamoji ir darbo vietos yra ne\xc5\xbeinomos, taip pat \xc5\xa1aliai, kuri neturi jai atstovaujan\xc4\x8dio organo, turi b\xc5\xabti \xc4\xafteiktas ie\xc5\xa1kinio nuora\xc5\xa1as arba kiti procesiniai dokumentai, sukeliantys b\xc5\xabtinum\xc4\x85 ginti \xc5\xa1ios \xc5\xa1alies teises, iki jos gyvenamosios ar darbo vietos paai\xc5\xa1k\xc4\x97jimo arba atstovo \xc4\xafstojimo \xc4\xaf proces\xc4\x85, min\xc4\x97ti dokumentai gali b\xc5\xabti \xc4\xafteikiami kuratoriui, kur\xc4\xaf paskiria byl\xc4\x85 nagrin\xc4\x97jantis teismas suinteresuotos \xc5\xa1alies pra\xc5\xa1ymu (LR CPK 129 str. 1 d.)._NEWLINE_Teismas paskiria kuratori\xc5\xb3, jeigu suinteresuotas asmuo \xc4\xafrodo, kad adresato gyvenamoji ir darbo vietos yra ne\xc5\xbeinomos arba jei \xc5\xa1alis neturi jai atstovaujan\xc4\x8dio organo. Bylose d\xc4\x97l i\xc5\xa1laikymo priteisimo ar t\xc4\x97vyst\xc4\x97s nustatymo, taip pat bylose, susijusiose su \xc5\xa1iomis bylomis, teismas gali paskirti kuratori\xc5\xb3 tik atlik\xc4\x99s atsakovo paie\xc5\xa1kos proced\xc5\xabr\xc4\x85._NEWLINE_Procesiniai dokumentai yra laikomi \xc4\xafteiktais \xc5\xa1aliai nuo j\xc5\xb3 \xc4\xafteikimo kuratoriui dienos.\n_START_SECTION_\nProcesini\xc5\xb3 dokument\xc5\xb3 \xc4\xafteikimas vie\xc5\xa1o paskelbimo b\xc5\xabdu\n_START_PARAGRAPH_\nJeigu adresato gyvenamoji ir darbo vietos yra ne\xc5\xbeinomos ir jeigu LR CPK Kodekso nustatyta tvarka n\xc4\x97ra galimyb\xc4\x97s paskirti kuratoriaus arba kai byloje yra daugiau kaip de\xc5\xa1imt dalyvaujan\xc4\x8di\xc5\xb3 byloje asmen\xc5\xb3 ir n\xc4\x97ra galimyb\xc4\x97s \xc4\xafteikti procesini\xc5\xb3 dokument\xc5\xb3 LR CPK 120 straipsnyje nustatyta tvarka, teismas gali \xc4\xafteikti procesinius dokumentus vie\xc5\xa1o paskelbimo b\xc5\xabdu. Taip gali b\xc5\xabti \xc4\xafteikiami ie\xc5\xa1kinio nuora\xc5\xa1as atsakovui, teismo \xc5\xa1aukimai, prane\xc5\xa1imai ir kiti procesiniai dokumentai dalyvaujantiems byloje asmenims (LR CPK 130 str. 1 d.)._NEWLINE_LR CPK 130 straipsnio 1 dalyje numatytu b\xc5\xabdu procesiniai dokumentai gali b\xc5\xabti \xc4\xafteikti juridiniam asmeniui, jeigu j\xc5\xb3 nebuvo galima \xc4\xafteikti LR CPK skirsnyje \xe2\x80\x9e\xc4\xaeteikimas\xe2\x80\x9c nustatyta tvarka._NEWLINE__NEWLINE_LR CPK 130 straipsnio 4 dalyje nurodytas prane\xc5\xa1imas turi b\xc5\xabti paskelbtas ne v\xc4\x97liau kaip prie\xc5\xa1 keturiolika dien\xc5\xb3 iki teismo pos\xc4\x97d\xc5\xbeio dienos. Procesinis dokumentas laikomas \xc4\xafteiktu prane\xc5\xa1imo paskelbimo spaudoje dien\xc4\x85.'